Reëlings vir Joost se gedenkdiensLede van die publiek wat Vrydag Joost van der Westhuizen se gedenkdiens in Pretoria wil bywoon, word versoek om reeds vanaf 10:30 by Loftus Versfeld aan te kom. Van der Westhuizen se begrafnis vind die oggend plaas en is slegs vir familie en ander naasbestaandes. Sy kis sal hierna na Loftus geneem word. Maroela Media verneem Pieter van der Westhuizen, Joost se broer, Derick Hougaard en Amor Vittone sal onder andere tydens die diens ŉ huldeblyk lewer. Daar sal ook kunstenaars optree tydens die diens, onder wie PJ Powers. Die gedenkdiens begin om 12:30, maar lede van die publiek is versoek om vroeër te begin aankom aangesien daar van alternatiewe parkeerterreine by die Pretoria Technical High School, die Pretoria High School for Girls en die NG kerk Pretoria-Oos gebruik gemaak moet word. Daar sal ŉ pendeldiens van Pretoria Technical High School wees na die stadion. SuperSport het aangekondig dat hy die gedenkdiens op sy kanaal SuperSport 1 sal beeldsaai sowel as op sy webwerf supersport.com. Die regstreekse beeldsending sal om 12:00 begin en om 15:30 eindig. Dit is nog nie duidelik of die diens ook deur ander instansies uitgesaai gaan word nie. Van der Westhuizen is in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer. Hy is Maandag in die ouderdom van 45 jaar oorlede. Hy laat die ma van sy kinders, Vittone, sy twee kinders, Jordan en Kylie, sy pa, Gustav‚ ma, Mariana, en broers, Pieter en Gustav, agter.